<classify> WIZARA ya Viwanda na Biashara kupitia Mamlaka ya Maendeleo ya Biashara Tanzania TanTrade, imewataka wafanyabiashara, wamiliki wa viwanda, hoteli, maduka ya jumla na rejareja, maduka makuu supermarkets na Watanzania kwa ujumla, wanaotaka kununua korosho ghafi na zilizobanguliwa, kuwasilisha mahitaji yao. Mbali ya hao, wengine ni taasisi za umma na binafsi, vyuo na shule.Mkurugenzi Mkuu wa TanTrade, Edwin Lutageruka alipozungumza na gazeti hili jana alisema uuzaji wa korosho zilizobanguliwa na zisizo banguliwa unafanyika katika mikoa ya Mtwara, Lindi, Ruvuma na Dar es Salaam na uuzaji huo ulianza tangu Novemba mwaka jana.Tunatoa wito kwa watu wanaotaka kununua korosho hizi wafike ofisini kwetu ili tuzungumze nao, kwa mfano korosho zilizobanguliwa zipo kwenye madaraja tofauti tofauti yanayofikia kumi na kila moja ina bei yake, wakifika ofisini watapata maelezo yote wanayohitaji, alieleza Lutageruka.Ili kuwafikia wateja wa korosho hizo kwa urahisi, TanTrade ilisema wateja hao wanaweza kupiga namba 0755383575 au 0738 397143 au 0712307553 kwa mawasiliano.Akiwa mkoani Mtwara hivi karibuni, Rais Magufuli alipokea taarifa kutoka kwa Mkuu wa Mkoa huo, Gelasius Byakanwa kuwa mpaka sasa, tani zote za korosho zilizokuwa kwenye vyama vya ushirika za wakulima ni tani 222,000 ambazo zina thamani ya Sh bilioni 723 na kwamba hadi sasa kati ya fedha hizo, zilizolipwa ni Sh bilioni 578.Byakanwa alisema awali serikali ilipanga hadi kufikia Machi 31, mwaka huu, wakulima wote wa korosho wangekuwa wameshalipwa fedha zilizobaki Sh bilioni 200, lakini jambo hilo halikuwezekana kutokana na uhakiki kuendelea.Katika kujibu hoja hiyo, Rais Magufuli alisema hilo halikuwezekana kwa sababu ya uhakiki wa wakulima zaidi ya 18,000 ambapo walibaini kuwepo kwa wakulima feki 780 ambao alisema huenda walikuwa wa kangomba, lakini alishaagiza fedha kwa ajili ya kuwalipa.  <topic>: kitaifa 